कम हुई मैन्युफैक्चरिंग में सुधार की गुंजाइश
निर्यातमें गिरावट मैन्युफैक्चरिंग सेक्टर को भी प्रभावित कर रहा है। अक्टूबर-दिसंबर तिमाही में इस सेक्टर में सुधार की गुंजाइश कम हुई है। उद्योग चैंबर फिक्की ने एक सर्वे रिपोर्ट में यह बात कही है। सर्वे में पहले की तुलना में कम लोगों ने ग्रोथ बढ़ने की उम्मीद जताई। चैंबर ने इससे पहले कहा था कि वित्त वर्ष की दूसरी तिमाही में मैन्युफैक्चरिंग में रिवाइवल देखने को मिलेगा।
रिपोर्ट के मुताबिक चैंबर के पिछले सर्वे में 63% उद्यमियों ने बेहतरी की उम्मीद जताई थी। इस बार ऐसा मानने वालों की संख्या घटकर 55% रह गई। चैंबर के मुताबिक इस नाउम्मीदी की मुख्य वजह निर्यात में गिरावट है। घरेलू बाजार में कम मांग और ऊंची ब्याज दरें दूसरी वजहें हैं। चैंबर हर तिमाही में अगली तिमाही के लिए सर्वे करता है। सर्वे में 12 प्रमुख सेक्टर शामिल किए गए। ये हैं टेक्सटाइल, कैपिटल गुड्स (मशीनरी), मेटल्स, केमिकल्स, सीमेंट-सिरेमिक्स, इलेक्ट्रॉनिक्स, ऑटो, लेदर-फुटवियर, मशीन टूल्स, खाद्य, टायर और टेक्सटाइल मशीनरी।
सर्वे में 336 बड़ी और एसएमई कंपनियों से सवाल पूछे गए। इन कंपनियों का कुल टर्नओवर 3.94 लाख करोड़ रुपए है। सर्वे में कहा गया है कि 12 में से 10 सेक्टर में विकास की रफ्तार 10 फीसदी से कम रहेगी। सिर्फ कैपिटल गुड्स और ऑटो सेक्टर में 10 फीसदी से ज्यादा ग्रोथ की उम्मीद है।
hin_Deva hin_Deva hin_Deva hin_Deva